b'\n_START_ARTICLE_\nDavid Wood (kristen apologet)\n_START_SECTION_\nTidlige liv og uddannelse\n_START_PARAGRAPH_\nI en video om sin omvendelse til kristendommen siger Wood, at han var ateist i sin ungdom, og at han levede p\xc3\xa5 kant med loven, bl.a. begik han indbrud, og senere, da han var 18, pr\xc3\xb8vede han endda at myrde sin far med en hammer. Han mente p\xc3\xa5 det tidspunkt at moral udelukkende var samfundsskabte regler, der ingen relevans havde for ham. Efter mordfors\xc3\xb8get blev han diagnostiseret med dyssocial personlighedsforstyrrelse og kom ti \xc3\xa5r i f\xc3\xa6ngsel. Mens han sad d\xc3\xa9r, m\xc3\xb8dte han den kristne Randy. Wood udfordrede ofte Randys kristne tro, da han mente, at Randy kun var kristen fordi han var f\xc3\xb8dt i et overvejende kristent land, n\xc3\xa6rmere bestemt USA. Wood begyndte at l\xc3\xa6se Bibelen for bedre at kunne diskutere med Randy, men det endte med, at han selv blev kristen i 1996, hvorefter han forsonedes med sin far._NEWLINE_I 2000 blev han l\xc3\xb8sladt. Han kom p\xc3\xa5 College p\xc3\xa5 Old Dominion University, hvor han fik en bachelor. Senere fik han en doktorgrad i religionsfilosofi fra Fordham University. Mens han studerede p\xc3\xa5 Old Dominion University blev han involveret i religi\xc3\xb8se diskussioner med sin v\xc3\xa6relseskammerat, den muslimske Nabeel Qureshi, der pr\xc3\xb8vede at f\xc3\xa5 ham til at konvertere. Derefter begyndte han at studere Muhammeds liv via de \xc3\xa6ldste kilder, bl.a. Ibn Ishaqs S\xc4\xabra Ras\xc5\xabl All\xc4\x81h og de to mest p\xc3\xa5lidelige hadithsamlinger, Sahih Al-Bukhari og Sahih Muslim. Derfra konkluderede han, at Koranen og Muhammeds s\xc3\xa6dvane ikke bare, som Bibelen efter hans opfattelse, beskrev voldelige begivenheder i fortiden, men n\xc3\xa6rmere opfordrede til vold. Dette var ogs\xc3\xa5 medvirkende til, at han begyndte at arbejde som kristen apologet, hvilket ogs\xc3\xa5 Nabeel senere gjorde.'